NODYN ESBONIADOL
(Nid yw’r nodyn hwn yn rhan o’r Rheoliadau)
Mae Deddf Treth Gwarediadau Tirlenwi (Cymru) 2017 (“Deddf 2017”) yn sefydlu treth newydd o’r enw’r dreth gwarediadau tirlenwi. Mae’r dreth i’w chodi ar warediadau trethadwy, a ddiffinnir ym Mhennod 2 o Ran 2 o Ddeddf 2017.
Mae’r Rheoliadau hyn yn gwneud darpariaeth mewn cysylltiad â gweinyddu’r dreth.
Mae Rhan 1 yn darparu y daw’r Rheoliadau i rym ar y diwrnod y daw adran 2 o Ddeddf 2017 i rym. Dyma’r diwrnod y dechreuir codi’r dreth ar warediadau trethadwy.
Mae Rhan 2 yn gwneud darpariaeth ynghylch cymysgeddau o ddeunyddiau sy’n gyfan gwbl ar ffurf gronynnau mân. Gronynnau mân yw gronynnau a gynhyrchir gan broses trin gwastraff sy’n cynnwys elfen o driniaeth fecanyddol.
Mae cymysgedd o ddeunyddiau sy’n bodloni gofynion 1 i 6 yn adran 16 o Ddeddf 2017 fel arfer yn cael ei drin fel cymysgedd cymwys o ddeunyddiau y mae’r gyfradd is o dreth gwarediadau tirlenwi yn gymwys iddo. Pan fo’r cymysgedd yn gyfan gwbl ar ffurf gronynnau mân, fodd bynnag, rhaid i’r cymysgedd hefyd fodloni’r gofynion yn rheoliad 4 er mwyn i’r gyfradd is o dreth fod yn gymwys i warediad trethadwy o’r cymysgedd. Mae’r gofynion hyn yn cynnwys gofyniad sy’n ymwneud â phrofion colled wrth danio.
Mae rheoliad 5 yn nodi gofynion cyffredinol profion colled wrth danio y mae’n rhaid i weithredwyr safleoedd tirlenwi awdurdodedig gydymffurfio â hwy er mwyn i gymysgeddau o ronynnau mân gael eu trin fel cymysgeddau cymwys o ddeunyddiau. Mae rheoliadau 6 a 7 yn rhoi pwerau i Awdurdod Cyllid Cymru (ACC) mewn perthynas â phrofion colled wrth danio, ac mae rheoliadau 8 i 11 yn gwneud darpariaeth mewn cysylltiad â chosbau y gellir eu gosod ar weithredwyr mewn perthynas â methiannau i gydymffurfio â gofynion penodol o dan y Rheoliadau hyn.
Mae Rhan 3 yn rhoi hawlogaeth i weithredwyr safle tirlenwi awdurdodedig gael credyd treth, o’r enw credyd ansolfedd cwsmer, pan fo cwsmer yn mynd yn ansolfent cyn iddo dalu’r gweithredwr am gyflawni gwarediad trethadwy.
Mae rheoliad 14 yn nodi’r gofynion y mae’n rhaid eu bodloni er mwyn i’r hawlogaeth godi. Mae rheoliad 18 yn nodi’r dull o gyfrifo swm yr hawlogaeth i gredyd. Mae rheoliadau 19 ac 20 yn pennu drwy ba ddull y caniateir hawlio swm o gredyd, a thrwy ba ddull y caniateir rhoi credyd.
Rhaid i berson sy’n hawlio credyd gadw’r dystiolaeth a bennir yn rheoliad 22 a’i storio’n ddiogel, a rhaid iddo hefyd gadw cofnod credyd ansolfedd cwsmer yn unol â rheoliad 23.
Gall fod yn ofynnol i berson sydd wedi cael budd o swm o gredyd wneud taliadau i ACC o dan amgylchiadau penodol. Pennir yr amgylchiadau hynny yn rheoliadau 24 a 25.
Mae rheoliadau 26 a 27 a’r Atodlen yn gwneud nifer o ddiwygiadau ac addasiadau i Ddeddf Treth Gwarediadau Tirlenwi (Cymru) 2017 a Deddf Casglu a Rheoli Trethi (Cymru) 2016 mewn cysylltiad â chredydau treth.
Lluniwyd asesiad effaith rheoleiddiol o’r costau a’r manteision sy’n debygol o ddeillio o gydymffurfio â’r Rheoliadau hyn. Gellir cael copi o’r asesiad oddi wrth: Trysorlys Cymru, Llywodraeth Cymru, Parc Cathays, Caerdydd, CF10 3NQ ac mae ar gael ar wefan Llywodraeth Cymru yn www.llyw.cymru.